**Актуална информация за мерки и ограничения на придвижването в Европа и по света**

**Великобритания** - Летище London City Airport преустановява дейността си до края на месец април. Отменени са всички полети. Летището е 12-ото по натовареност в Обединеното Кралство. От летището се изпълняват полети до София на „Луфтханза“, ЛОТ и други авиокомпании само с прекачване. Според вътрешното ведомство на Великобритания (Хоум Офис) поради епидемията от коронавирус в Обединеното Кралство, всички лица, пребиваващи легално в страната, както и тези които не могат да напуснат поради наложените заради епидемията ограничения, няма да бъдат санкционирани като нарушили валидността на визите си, както и няма да бъдат обект на мерки за в бъдеще или на наказателна отговорност по време на кризата. Тези временни изключения от действащите правила се отнасят за всички чужди граждани, пребиваващи в ОК, чието разрешение за престой е изтекло след 24 януари 2020 г. и които не могат да напуснат страната поради епидемията от КОВИД-19.

**Португалия -** Считано от 00:00 часа на 26 март 2020 г. в сила е нов план за борба с COVID-19. Новите ограничителни мерки (преградни огради по плажовете, блокиране на достъпа до обществени паркове и градини, затягане на забраната за събиране на хора, превантивно тестване на рискови групи хора и др.) имат за цел да сведат до минимум броя на заразените в условията на пандемия. Най-рискови групи са: приетите за болнично лечение, новородените, бременните и здравните работници. Открита е нова 24-часова телефонна линия за болните от диабет, които са една от особено рисковите групи за заразата с коронавирус.

**Азербайджан -** Всички сухопътни граници са затворени за преминаване на чужденци. За влизане се пропускат само азербайджански граждани. Преустановени са полетите от Баку до редица дестинации, в т.ч. до Китай, Иран, Турция, Грузия, Франция, Германия, Казахстан, Узбекистан, Украйна, ОАЕ, Катар, Унгария, Русия.

Налични са следните дестинации за напускане на страната със самолет към момента:

Баку - Лондон остава единствената възможност, като билети могат да се закупуват само от офисите на AZAL. На 27 март 2020 г. ще бъде изпълнен един полет на ЛОТ от Баку за Варшава, на който ще бъдат допуснати граждани на ЕС след изпълнение на предварително обявените от полска страна условия – закупуване на билет и незабавен летищен трансфер. Отворени маршрути за напускане с автомобил няма.

**Туркменистан -** Границите са изцяло затворени за чужденци от 20 март до 20 април, като се допускат единствено дипломати, представители на международни организации, екипажи на самолети и кораби, както и чужденци, работещи в бизнес учреждения на територията на страната. Считано от 24 март на територията на Турменистан не се допускат чужди превозвачи на товари, а туркменските превозвачи не могат да напускат страната. Гражданите на Туркменистан, които искат да пътуват до провинцията или до други големи градове, включително Ашхабад, трябва да представят разрешително и сертификат, издаден от паспортната служба по постоянния им адрес за удостоверяване на адресната им регистрация. В допълнение, следва да си набавят свидетелство от местната болница, че не са болни от коронавирус. Движението между районите е допустимо само по следните причини: сватба, погребение, медицинско лечение, официално посещение. Около големите селища и столицата са разположени нови полицейски пунктове за проверки.

**Eгипет -** С решение от 26 март 2020 г. спирането на полети от и до Египет ще бъде продължено с още две седмици до 15 април 2020 г. Всички страни от ЕС са предприели мерки за евакуация на останалите си в Египет туристи, а някои и за гражданите им, пребиваващи в страната, които желаят да я напуснат. Не се препоръчва пътуването на граждани на Република България до Египет, освен ако не е крайно наложително.

**Иран -** В периода от 27 март до 03 април 2020 г. ще бъде в сила забрана за пътувания с автомобил между населените места, с изключение на лица, завръщащи се в населени места по адресна регистрация. Въвеждат се ограничения и в придвижването с въздушен и железопътен транспорт. Забранява се достъпът до паркове, места за обществени събирания, спортни комплекси и др. Забранява се организирането на всякакви обществени мероприятия с официален и неофициален характер.

Възпрепятствани са възможностите за пътуване от Иран към България по сухопътен маршрут поради затварянето на границите на всички съседни на Иран държави.

Със самолет пътуването от Иран към България или страни - членки на ЕС би могло да се осъществи по следните маршрути:

- поради отмяна на полетите на Катарските авиолинии между Доха и София пътувания от Техеран могат да бъдат осъществявани по маршрут Техеран-Доха-Прага-София.

- с „Иран еър“ по маршрути: Техеран-Франкфурт – събота, понеделник и сряда; Техеран-Париж – понеделник, сряда и петък; Техеран-Лондон - неделя, вторник и четвъртък;

- с „Махан еър“ по маршрут Техеран-Барселона – четвъртък и неделя, като последният полет е насрочен за 29 март 2020 г.

За полетите на иранските авиокомпании е силно затруднено закупуването на самолетни билети, поради което българските граждани следва да се обръщат към посолството на Република България в Ислямска република Иран за получаване на съдействие. На летище „Имам Хомейни“ в Техеран е възможно осъществяването на трансфер на пътниците, съгласно международно установените правила. Такъв обаче не се препоръчва поради усложнената епидемиологична обстановка в страната.

**Индонезия -** Затруднено е придвижването на туристите до летището на Денпасар (Бали) във връзка с тенденция към сериозно увеличаване на случаите на COVID-19. Получено е разрешение за специални полети на авиокомпанията KLM от остров Бали на 27, 28, и 29 март 2020 г. Местата са ограничени, с предимство на борда ще бъдат допускани пътниците, които са със предварително закупени билети на KLM и полетите им са били отменени на предишни дати.

**Сингапур** - Считано от 09:00 часа на 27 март 2020 г. всички пътници, които пристигат на територията на Сингапур, включително гражданите на Сингапур, постоянно пребиваващи, студенти, работници (permanent residents, long-term pass holders (student’s pass, dependent’s pass, Work Pass; Long-term Visit Pass holders) трябва да представят здравна декларация, преди да преминат през имиграционните гишета. Те ще трябва да направят това чрез SG Arrival Card (SGAC) e-Service, която следва да се попълни от тях преди тяхното пристигане. Въведени са допълнителни мерки за граничен контрол, както следва: на всички краткосрочни посетители (short-term visitors) не се позволява да влизат на територията на Сингапур и да преминават транзитно през нея.

**Малайзия -** Удължен е периодът на прилагане на реда за контролиране на движението като мярка срещу разпространението на коронавируса COVID-19 до 14 април, вместо до 31 март. На гражданите на Малайзия се забранява да пътуват през периода до 14 април, а на онези от тях, които се завръщат от чужбина, се налага 14-дневна карантина под формата на самоизолация. Чужди граждани също няма да бъдат допускани в страната през този период. Напускането на една провинция, за да се отиде в друга, може да стане само със специално разрешение от полицията. Информация по повод разпространението на COVID-19 в Малайзия може да бъде получена чрез телефонни обаждания на CPRC Infoline 03-8881 0200/03-8881 0700.

**Бруней -** Забранено за чужди граждани е влизането или транзитното преминаване през територията на Бруней Даруссалам през всички контролни пунктове по суша, въздух и вода до второ нареждане. Правителството на Бруней съветва чуждите граждани с вече издадени визи (visit, student & dependent visas, re-entry visas) да отложат тяхното пътуване до страната. Повече информация за разпространението на коронавируса COVID-19, вече и на английски език, е публикувана на уебстраницата на Министерство на здравеопазването на Бруней: moh.gov.bn, а при нужда може да се направи телефонно обаждане до Health Advice Line-148 по всяко време на денонощието.

**Източен Тимор -** Българските граждани, както и гражданите на страните - членки на ЕС, могат да изпратят своите детайли за контакт до посолството на Португалия в Дили в случай на необходимост от консулска подкрепа на следния имейл: joana.fialho@mne.pt